Document ID: 32008D0061

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 17ης Ιανουαρίου 2008 για την τροποποίηση του παραρτήματος II της απόφασης 79/542/ΕΟΚ του Συμβουλίου σχετικά με τις εισαγωγές νωπού βοείου κρέατος από τη Βραζιλία [κοινοποιηθείσα υπό τον αριθμό Ε(2008) 28] (Κείμενο που παρουσιάζει ενδιαφέρον για τον ΕΟΧ) (2008/61/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως το άρθρο 8 σημεία 1 και 4 και το άρθρο 9 παράγραφος 4, Εκτιμώντας τα ακόλουθα: (1) Η απόφαση 79/542/ΕΟΚ του Συμβουλίου, της 21ης Δεκεμβρίου 1979, για την κατάρτιση καταλόγου τρίτων χωρών ή περιοχών τρίτων χωρών καθώς και για τον καθορισμό όρων όσον αφορά την υγεία των ζώων και τη δημόσια υγεία, για την εισαγωγή στην Κοινότητα ορισμένων ζώντων ζώων και του νωπού κρέατος αυτών (2) ορίζει ότι οι εισαγωγές των εν λόγω ζώων και κρεάτων πρέπει να πληρούν τις απαιτήσεις που προβλέπονται στα υποδείγματα πιστοποιητικών που καταρτίζονται σύμφωνα με αυτή την απόφαση. (2) Από το 2003 διαπιστώνεται, κατά τη διάρκεια αποστολών της Επιτροπής στη Βραζιλία, ελλιπής τήρηση των κοινοτικών απαιτήσεων όσον αφορά τις εισαγωγές βοείου κρέατος. Ορισμένες από αυτές τις περιπτώσεις αντιμετωπίστηκαν από τη Βραζιλία. Ωστόσο, στο πλαίσιο πρόσφατων αποστολών της Επιτροπής, διαπιστώθηκαν σοβαρές περιπτώσεις έλλειψης συμμόρφωσης όσον αφορά την καταχώριση της εκμετάλλευσης, την ταυτοποίηση των ζώων και τον έλεγχο των μετακινήσεων των ζώων. Διαπιστώθηκε επίσης αθέτηση των προηγούμενων δεσμεύσεών τους να λάβουν τα αναγκαία διορθωτικά μέτρα. (3) Οι εισαγωγές μπορούν να εξακολουθήσουν να διεξάγονται σε ασφαλή βάση μόνο αν ενισχυθούν ο έλεγχος και η επιτήρηση των εκμεταλλεύσεων από τις οποίες προέρχονται ζώα επιλέξιμα για εξαγωγή στην Κοινότητα και αν καταρτιστεί από τη Βραζιλία προσωρινός κατάλογος των εν λόγω εγκεκριμένων εκμεταλλεύσεων, για τις οποίες παρέχονται εγγυήσεις ότι ανταποκρίνονται πλήρως στις απαιτήσεις για τις εισαγωγές νωπού σιτεμένου βοείου κρέατος χωρίς οστά στην Κοινότητα, που ελέγχονται και επιθεωρούνται και για τις οποίες υποβάλλονται στην Επιτροπή πλήρεις εκθέσεις ελέγχων και επιθεωρήσεων. (4) Οι υπηρεσίες της Επιτροπής διενεργούν επιθεωρήσεις στο πλαίσιο των δραστηριοτήτων του Γραφείου Τροφίμων και Κτηνιατρικών Θεμάτων σε τρίτες χώρες, ώστε να επαληθεύεται ότι οι εκμεταλλεύσεις του καταλόγου ανταποκρίνονται στις απαιτήσεις περί εισαγωγών της Ευρωπαϊκής Ένωσης. (5) Ο προσωρινός κατάλογος εκμεταλλεύσεων μπορεί να επανεξεταστεί με βάση την έκβαση των εν λόγω επιθεωρήσεων, αφού ενημερωθεί σχετικά η Επιτροπή. Ο κατάλογος εγκεκριμένων εκμεταλλεύσεων πρέπει να δημοσιοποιείται μέσω του ενοποιημένου μηχανογραφικού κτηνιατρικού συστήματος της Επιτροπής, του TRACES, για ενημερωτικούς σκοπούς. (6) Κρίνεται αναγκαίο να αναφέρεται στον κατάλογο των τρίτων χωρών που επιτρέπεται να εξάγουν νωπό κρέας προς την Επιτροπή, ο οποίος παρατίθεται στο τμήμα 1 του παραρτήματος II της απόφασης 79/542/ΕΟΚ, ότι μόνο νωπό σιτεμένο βόειο κρέας χωρίς οστά που προέρχεται από ζώα τα οποία εσφάγησαν μετά την ημερομηνία έναρξης ισχύος της παρούσας απόφασης δύναται να επιτρέπεται να εισαχθεί στην Κοινότητα, καθώς οι νέες απαιτήσεις για τις εγκεκριμένες εκμεταλλεύσεις μπορούν να εξασφαλίζονται μόνο όσον αφορά αυτό το κρέας. Ταυτόχρονα, κρίνεται σκόπιμο να διορθωθεί ένα σφάλμα στον εν λόγω πίνακα. (7) Ως εκ τούτου, ο κατάλογος τρίτων χωρών που παρατίθεται στο τμήμα 1 του παραρτήματος ΙΙ και το υπόδειγμα πιστοποιητικού «BOV» στο τμήμα 2 του παραρτήματος II της απόφασης 79/542/ΕΟΚ πρέπει να τροποποιηθούν αναλόγως. (8) Για να μη διαταραχθούν οι εμπορικές συναλλαγές, οι αποστολές νωπού σιτεμένου βόειου κρέατος χωρίς οστά που έχουν πιστοποιηθεί και αποσταλεί πριν από την έναρξη ισχύος της παρούσας απόφασης πρέπει να επιτρέπονται για εισαγωγή στην Κοινότητα για συγκεκριμένη χρονική περίοδο. (9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στον κατάλογο τρίτων χωρών ο οποίος παρατίθεται στο τμήμα 1 του παραρτήματος II της απόφασης 79/542/ΕΟΚ, η γραμμή που αφορά το έδαφος «BR-Βραζιλία» αντικαθίσταται από το ακόλουθο κείμενο: BR - Βραζιλία «BR-0 Ολόκληρη η χώρα EQU BR-1 Τμήμα της πολιτείας Minas Gerais (εκτός των περιφερειακών αντιπροσωπειών Oliveira, Passos, São Gonçalo de Sapucai, Setelagoas και Bambuí)· Η πολιτεία Espíritu Santo· Η πολιτεία Goias· Τμήμα της πολιτείας Mato Grosso που περιλαμβάνει την περιφερειακή ενότητα: - Cuiaba (εκτός των δήμων San Antonio de Leverger, Nossa Senhora do Livramento, Pocone και Barão de Melgaço), - Caceres (εκτός του δήμου Caceres), - Lucas do Rio Verde, - Rondonopolis (εκτός του δήμου Itiquiora), - Barra do Garça, - Barra do Burgres. Η πολιτεία Rio Grande do Sul BOV A και H 1 31 Ιανουαρίου 2008 BR-2 Η πολιτεία Santa Catarina BOV A και H 1 31 Ιανουαρίου 2008» Άρθρο 2 Στο κτηνιατρικό πιστοποιητικό «BOV» που παρατίθεται στο τμήμα 2 του παραρτήματος II της απόφασης 79/542/ΕΟΚ: 1. Το σημείο 10.3 αντικαθίσταται από το ακόλουθο κείμενο: «10.3. λαμβάνεται από ζώα προερχόμενα από εκμεταλλεύσεις στις οποίες: α) κανένα από τα εκεί παρόντα ζώα δεν έχει εμβολιασθεί κατά [του αφθώδους πυρετού ή] (12) της πανώλης των βοοειδών και (5) είτε [β) στις εκμεταλλεύσεις αυτές, και σε εκείνες που βρίσκονται σε απόσταση 10 km από αυτές, δεν εκδηλώθηκε κανένα κρούσμα/εστία αφθώδους πυρετού ή πανώλης των βοοειδών κατά τις προηγούμενες 30 ημέρες,] (5) (13) είτε [β) δεν υπάρχει επίσημη απαγόρευση για υγειονομικούς λόγους, και στις εκμεταλλεύσεις αυτές και σε εκείνες που βρίσκονται σε απόσταση 25 km, δεν εκδηλώθηκε κανένα κρούσμα/εστία αφθώδους πυρετού ή πανώλης των βοοειδών κατά τις προηγούμενες 60 ημέρες, και, γ) παρέμειναν επί τουλάχιστον 40 ημέρες πριν από την άμεση αποστολή τους στο σφαγείο·] (5) (18) [δ) τα ζώα δεν εισήλθαν από μη εγκεκριμένες περιοχές ΕΚ κατά τους 3 τελευταίους μήνες· ε) τα ζώα είναι ταυτοποιημένα και καταχωρισμένα στο εθνικό σύστημα ταυτοποίησης και πιστοποίησης καταγωγής για τα βοοειδή· στ) οι υπό εξέταση εκμεταλλεύσεις περιλαμβάνονται σε κατάλογο ως εγκεκριμένες εκμεταλλεύσεις, ύστερα από θετική επιθεώρηση και επίσημη έκθεση των αρμόδιων αρχών, στο TRACES (19), ενώ διενεργούνται τακτικά επιθεωρήσεις από τις αρμόδιες αρχές ώστε να εξασφαλίζεται ότι τηρούνται οι σχετικές απαιτήσεις που προβλέπονται στην παρούσα απόφαση·] (5) (14) ή [β) δεν υπάρχει επίσημη απαγόρευση για υγειονομικούς λόγους και στις εκμεταλλεύσεις αυτές και σε εκείνες που βρίσκονται σε απόσταση 10 km δεν εκδηλώθηκε κανένα κρούσμα/εστία αφθώδους πυρετού ή πανώλης των βοοειδών κατά τους προηγούμενους 12 μήνες και· γ) παρέμειναν επί τουλάχιστον 40 ημέρες πριν από την άμεση αποστολή τους στο σφαγείο·]». 2. Μετά τη σημείωση (18) προστίθεται η ακόλουθη σημείωση (19): «(19) Ο κατάλογος εγκεκριμένων εκμεταλλεύσεων που παρέχεται από την αρμόδια αρχή επανεξετάζεται τακτικά και επικαιροποιείται από την αρμόδια αρχή. Η Επιτροπή εξασφαλίζει ότι ο εν λόγω κατάλογος εγκεκριμένων εκμεταλλεύσεων δημοσιοποιείται για ενημερωτικούς σκοπούς μέσω του ενοποιημένου μηχανογραφικού κτηνιατρικού συστήματός της (TRACES).». Άρθρο 3 Οι αποστολές νωπού σιτεμένου βόειου κρέατος χωρίς οστά, για τις οποίες εκδόθηκαν κτηνιατρικά πιστοποιητικά σύμφωνα με την απόφαση 79/542/ΕΟΚ πριν από τις τροποποιήσεις που εισάγονται με την παρούσα απόφαση η οποία πρόκειται να εκδοθεί πριν από τις 31 Ιανουαρίου 2008 και οι οποίες είχαν δρομολογηθεί προς την Κοινότητα κατά την εν λόγω ημερομηνία, μπορούν να εισαχθούν στην Κοινότητα έως τις 15 Μαρτίου 2008. Άρθρο 4 Η παρούσα απόφαση εφαρμόζεται από τις 31 Ιανουαρίου 2008. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 17 Ιανουαρίου 2008.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 614
1632
2737
11

EuroVoc IDs (Expanded): 614
1632
2737
11

Dataset Source: meu

Split: train